Illum, il-Kunsill adotta leġiżlazzjoni biex jiżgura l- operat sikur u effiċjenti tal-konnessjoni ferrovjarja tal-Mina taħt il-Kanal Ingliż (Channel Fixed Link) bejn l-Ewropa kontinentali u r-Renju Unit wara tmiem il-perjodu ta' tranżizzjoni tal-Brexit. Din il-leġiżlazzjoni tippermetti li l-istess reġim legali jkompli japplika għall-kwistjonijiet ferrovjarji kollha fl-ambitu ġeografiku tal-konċessjoni tal-Mina taħt il-Kanal Ingliż, inkluż is-sezzjoni taħt il-ġuriżdizzjoni tar-Renju Unit, u tippermetti wkoll li tinżamm awtorità unika tas-sikurezza biex tissorvelja l-applikazzjoni tar-regoli. Il-kwistjonijiet kollha li jikkonċernaw l-operat taċ-Channel Fixed Link huma ssorveljati minn kummissjoni intergovernattiva mwaqqfa bit-Trattat ta' Canterbury, iffirmat bejn Franza u r-Renju Unit fl-1986. Il-leġiżlazzjoni adottata llum tikkonsisti f' regolament li jemenda r-regoli tal-UE dwar is-sikurezza u l-interoperabbiltà ferrovjarja u deċiżjoni li tagħti s-setgħa lil Franza biex tinnegozja , tiffirma u tikkonkludi emenda għat-Trattat ta' Canterbury sabiex il-kummissjoni intergovernattiva tkun tista' tinżamm bħala l-awtorità kompetenti tas-sikurezza għall-applikazzjoni tad-dritt tal-UE fi ħdan iċ-Channel Fixed Link. Il-Kunsill adotta d-deċiżjoni u r-regolament permezz ta' proċedura bil-miktub. Il-Parlament Ewropew ivvota dwar il-leġiżlazzjoni fit-8 ta' Ottubru 2020, u l-pożizzjoni tiegħu rriflettiet dak li kien intlaħaq qbil dwaru qabel bejn l-istituzzjonijiet. L-atti legali mistennija jiġu ffirmati miż-żewġ istituzzjonijiet fil-marġini tas-sessjoni plenarja tal-Parlament il-ġimgħa d-dieħla u li jiġi ppubblikati fil-Ġurnal Uffiċjali tal-UE fit-22 ta' Ottubru. Deċiżjoni li tagħti ssetgħa lil Franza biex tinnegozja ftehim li jissupplimenta t-trattat bilaterali eżistenti tagħha mar-Renju Unit dwar il-bini u t-tħaddim minn konċessjonarji privati ta' Channel Fixed Link Regolament li jemenda d-direttiva 2016/798, fir-rigward tal-applikazzjoni tar-regoli dwar is-sikurezza ferrovjarja u l-interoperabbiltà ferrovjarja fiċ-Channel Fixed Link Negozjati bejn l-UE u r-Renju Unit dwar ir-relazzjoni futura (informazzjoni ġenerali) L-interoperabbiltà u s-sikurezza ferrovjarja tal-UE (Kummissjoni Ewropea)